Olcsvai ütközet (2022)

Az olcsvai ütközet egyike volt a Népköztársaság és a Szatmári Junta közötti határvillongás-sorozatnak, mely során a szatmári erők sikeresen megvédték a folyami átkelőt.

Előzmények
Miután a ellene végrehajtott merénylet során Garai Tibor dandártábornok életét vesztette, az általa létrehozott politikai egység pár hónap alatt összeomlott.

A Czakó Kálmán nevével fémjelzett offenzíva összeomlása után kialakult zűrzavar jelentősen meggyengítette a debreceni államot. A forradalom során hatalomra jutó szociáldemokrata erők lépései, különösképpen szerepük a kialakuló éhínségben, arra sarkallták a korábban jelentős szerepet betöltő pártokat, hogy elhagyják Debrecent.

A Dombrád-Olcsva-Záhony háromszöget megszálló szocialista-kommunista erők közül, miután májusban sikerrel visszaverték az elgyengült lojalista erők támadását, az anarcho-szindikalista csoportosulás vette át a vezető szerepet.

A határvillongások kezdete
Földreformjuk katasztrofálisan megbukott, a súlyos éhínség tizedelte lakosságon belül rohamosan terjedtek az ellenforradalmi eszmék. A Munkásőrség és a frissen megszervezett politikai rendőrség biztosította a hatalmat, egyben a mérsékelt párttagok teljesen kiszorultak a Bizottságból.

Mivel a szomszédos Szatmári Junta sokkal jobb élelmiszer-ellátást alakított ki, valamint ideológiai szempontból is ellenségesnek számított, a Munkásőrség július közepétől kezdve folyamatos provokációba kezdett a junta határőrségével szemben.

A támadás
A stratégiai fontosságú olcsvai átkelő nélkül a Népköztársaság meg sem próbálhatta volna a Szatmár elleni offenzívát, így legelőször ezt kellett volna elfoglalniuk.

A szeptember 3-ára virradó éjszaka egy nagyjából 100-150 fős, aknavetőkkel ellátott egység megkísérelt átkelni az alacsony vízborítottságú Szamoson. Vesztükre a révhez kirendelt határőr-szakasz felfigyelt tevékenységükre.

Mindeddig eldöntetlen, hogy melyik fél nyitott először tüzet, az azonban bizonyos, hogy ezt követően véres, viszonylag egyoldalú ütközet alakult ki, melyben jelentős szerepet játszott a határőr-szakasz két géppuskája.

A vásárosnaményi erők körülbelül 40 főt vesztettek, amíg visszamenekültek az ellenkező partra. Ezt követően aknavetőtüzet zúdítottak a határőrökre, akik közül öt fő szenvedett kisebb-nagyobb repeszsérülést.

Utóhatások
Az incidenst követően egyfajta korlátozott háború alakult ki a két fél között. Ebben a legfontosabb szerepet a szatmári erők egy nehéztüzérségi ütege kapta, amely pár héttel a csatát követően a hibás irányításnak köszönhetően találatával megsemmisítette a Népköztársaságot Beregszékkel összekötő II. Rákóczi Ferenc hidat. Ugyan 2023-ban beállt fegyvernyugvás óta csak hidegháborúban állnak, hivatalos békeszerződésre 2033-ig nem került sor.